钦定古今图书集成/明伦汇编/家范典/第039卷 > 春秋四传 > 卫石碏谏宠州吁
## 钦定古今图书集成/明伦汇编/家范典/第039卷 > 春秋四传 > 卫石碏谏宠州吁

《春秋》隐公四年春王二月戊申，卫州吁弑其君完。
《左传》：卫庄公娶于齐东宫得臣之妹，曰庄姜，美而无
子，卫人所为赋《硕人》也。又娶于陈，曰厉妫，生孝伯，早
死。其娣戴妫，生桓公，庄姜以为己子。公子州吁，嬖人
之子也，有宠而好兵，公弗禁，庄姜恶之。石碏谏曰：“臣
闻爱子，教之以义方，弗纳于邪。骄奢淫泆，所自邪也。
四者之来，宠禄过也。将立州吁，乃定之矣。若犹未也，
阶之为祸。夫宠而不骄，骄而能降，降而不憾，憾而能
眕者鲜矣。且夫贱妨贵，少陵长；远间亲，新间旧，小加
大，淫破义，所谓六逆也。君义，臣行，父慈子孝，兄爱，弟
敬，所谓《六顺》也。去顺效逆，所以速祸也。君人者将祸
是务，去而速之，无乃不可乎？”弗听。其子厚与州吁游，
禁之，不可。桓公立，乃老。四年春，卫州吁弑桓公而立。
《公羊传》：“曷为以国氏当国也。”

《穀梁传》：“大夫弑其君以国氏者，嫌也，弑而代之也。”
《胡传》：“此卫公子州吁也，而削其属籍。特以国氏者，罪庄公不待之以公子之道，使预闻政事，主兵权而当
国也。以公子之道待州吁，教以义方，弗纳于邪，不以
贱妨贵。少陵长，则桓公之位定矣，乱何由作？州吁有
宠好兵而公弗禁，石碏尽言极谏而公弗从，是不待
以”公子之道，使预闻政事，主兵权而当国也。《春秋》之
旨，在乎端本清源。以《卫诗绿衣》诸篇考之，所谓“前有
谗而不见，后有贼而不知”者，庄公是也。其不称公子，
而以国氏著后世为人君父者之戒尔。故《传》有之曰：
“为人君父而不通《春秋》之义者，必蒙首恶之名。”